Komisjoni teatis

Ravimi dubleeritud müügiloa taotluste menetlemine määruse (EÜ) nr 726/2004 artikli 82 lõike 1 alusel

(2021/C 76/01)

Eessõna

Euroopa Parlamendi ja nõukogu määruse (EÜ) nr 726/2004 (1)artikli 82 lõike 1 kohaste dubleeritud müügiloa taotluste arv on pidevalt suurenenud ja tsentraliseeritud menetluse sagedama kasutamise tulemusena see suundumus tõenäoliselt jätkub.

Artikli 82 lõike 1 sujuva kohaldamise tagamiseks ning asjaomaste sidusrühmade jaoks läbipaistvuse ja prognoositavuse suurendamiseks avaldas komisjon 2010. aasta märtsis dokumendi (ajakohastatud 2011. aastal (2)) kriteeriumide kohta, mida ta kasutab dubleeritud müügiloa taotluse esitamiseks loa saamise taotluse hindamisel. Komisjon ajakohastab seda dokumenti pidevalt artikli 82 lõike 1 tõlgendamisega seotud küsimuste valguses. Lisa III jaos on loetletud seniste uuenduste kuupäevad ja sisu.

Käesoleva teatise eesmärk on anda suuniseid neile, kes soovivad taotleda luba dubleeritud müügiloa taotluse esitamiseks. Juhenddokumendid ei ole küll õiguslikult siduvad, ent käesolev teatis põhineb komisjoni tõlgendusel määruse (EÜ) nr 726/2004 artikli 82 lõikest 1. Kahtluse korral tuleks viidata asjakohastele ELi direktiividele ja määrustele. Peale selle saab ELi õigust autentselt tõlgendada ainult Euroopa Kohus.

1. Üldised kaalutlused

Määruse (EÜ) nr 726/2004 alusel antud müügiluba võimaldab loa hoidjal turustada asjaomast ravimit kõikjal ELis. Tulenevalt tsentraliseeritud menetluse tulemusena antud müügiloa ainulaadsusest ja ELi mõõtmest on määruse (EÜ) nr 726/2004 kohaselt nõutav kasutada tsentraliseeritud menetluse tulemusena loa saanud ravimi identifitseerimiseks ühtainsat nimetust (3). Nimetatud määrusega piiratakse ühtlasi taotlejate/loahoidjate võimalusi saada ühe ravimi jaoks rohkem kui ühe müügiloa (edaspidi „dubleeritud müügiluba“). Eelkõige on määruse (EÜ) nr 726/2004 artikli 82 lõikes 1 sätestatud:

„Konkreetse ravimi kohta võib taotlejale anda ainult ühe loa. Samas annab komisjon samale taotlejale loa esitada ametile rohkem kui ühe taotluse sellise ravimi kohta, kui selleks on objektiivsed tõestatavad põhjused, mis on seotud rahvatervisega seoses ravimite kättesaadavusega tervishoiutöötajatele ja/või patsientidele, või koosturustamise põhjustel.“

Artikli 82 lõike 1 tingimustele vastavuse hindamine peab toimuma juhtumipõhiselt iga taotluse asjaoludest lähtuvalt. Võimalikel taotlejatel tuleks siiski silmas pidada, et artikli 82 lõike 1 teise lõigu puhul on tegemist erandiga esimeses lõigus sätestatud üldreeglist ja seepärast tuleks seda tõlgendada piiratult. Samuti peavad üldeesmärkidena mängima olulist rolli rahvatervise kaitsmine ja tsentraliseeritud menetluse tulemusena loa saanud ravimitega seotud ühtlustamine.

2. Artikli 82 lõike 1 kohaldamisalasse kuuluvad müügiloataotlused

Määruse (EÜ) nr 726/2004 artikli 82 lõikes 1 on käsitletud taotleja esitatavat müügiloataotlust ravimi kohta, mille jaoks talle on juba antud tsentraliseeritud menetluse tulemusena müügiluba.

Tuleb tähele panna, et varem müügiloa saanud ravimist erineva ravimi müügiluba ei käsitata dubleeritud müügiloana ja seega ei ole artikli 82 lõike 1 kohane hindamine sellisel juhul vajalik. Ühtlasi tähendab see, et ühegi sellise taotluse puhul ei saa kasutada dubleeritud müügiloa puhul kohaldatavat lõivusoodustust.

Seevastu kuulub artikli 82 lõike 1 kohaldamisalasse sellise ravimi müügiloa taotlus, mis on juba saanud tsentraliseeritud menetluse tulemusena müügiloa, kui taotleja on sama isik (4) kui asjaomase algse müügiloa hoidja. Sellise taotluse puhul võib olla võimalik saada dubleeritud müügiloa puhul kohaldatavat lõivusoodustust, ent asjaomase taotluse saab rahuldada üksnes juhul, kui on täidetud artikli 82 lõike 1 kohased tingimused.

Selle hindamisel, kas konkreetses taotluses käsitletakse juba müügiloa saanud ravimit ja taotlus kuulub seega artikli 82 lõike 1 kohaldamisalasse, võtab komisjon arvesse ravimi koostises olevat toimeainet või toimeaineid ning ravimivormi. See on kooskõlas dokumendiga „Commission communication on the Community marketing authorisation procedures for medicinal products“ (5) („Komisjoni teatis ravimite jaoks ühenduse müügiloa andmise korra kohta“), mille kohaselt tuleb iga ravimit, millel on sama kvalitatiivne ja kvantitatiivne toimeainesisaldus ning ravimivorm, käsitada sama ravimina.

Peale selle on Euroopa Parlamendi ja nõukogu direktiivi 2001/83/EÜ (6) artikli 10 lõike 2 punktis b sätestatud: „Toimeaine erinevaid sooli, estreid, eetreid, isomeere, isomeeride segusid, komplekse või derivaate loetakse samaks toimeaineks, kui neil ei ole olulisi eriomadusi ohutuse ja/või efektiivsuse osas.“ Ehkki kõnealuses artiklis 10 on käsitletud üldiste taotluste hindamist, on asjakohane kohaldada sama põhimõtet ka erinevuste hindamisel artikli 82 lõike 1 alusel.

Kui eraldi müügiloa taotlemine on õigusnormide alusel nõutav, ei kuulu selline taotlus artikli 82 lõike 1 kohaldamisalasse ning sel juhul ei pea taotleja esitama komisjonile dubleeritud müügiloa taotlust.

Allpool punktides 2.1 ja 2.2 on esitatud praktilised näited vastavalt artikli 82 lõike 1 kohaldamisalast välja jäävate ja selle kohaldamisalasse kuuluvate juhtumite kohta.

2.1. Artikli 82 lõike 1 kohaldamisalast välja jäävad taotlused

Taotlus jääb artikli 82 lõike 1 kohaldamisalast välja muu hulgas järgmistel juhtudel.

— Toimeaine(d) ei ole sama(d).

— Toimeaine on erinev sool, ester, eeter, isomeer, isomeeride segu, kompleks või derivaat, mis erineb oluliselt ohutuse või tõhususega seotud omaduste poolest.

— Ravim sisaldab erinevaid abiaineid, mis põhjustavad olulisi erinevusi ohutuses või tõhususes.

— Tootja või tootmiskoht on erinev ning see võib ravimi omadustest tulenevalt (eriti bioloogiliste ravimite puhul) põhjustada olulisi erinevusi ohutuses või tõhususes.

— Määruse (EÜ) nr 141/2000 artikli 7 lõike 3 alusel esitatud taotlus: kõnealuses lõikes on sätestatud, et sama müügiluba ei saa hõlmata nii harvaesinevat haigust kui ka muud näidustust.

— Määruse (EÜ) nr 1901/2006 artikli 30 alusel esitatud taotlus või müügiloataotlus muu näidustuse jaoks juhtudel, kus algne müügiloataotlus on esitatud määruse (EÜ) nr 1901/2006 artikli 30 alusel. Artiklis 30 on sätestatud uut eraldi liiki müügiluba, mida nimetatakse pediaatrias kasutatava ravimi müügiloaks.

2.2. Artikli 82 lõike 1 kohaldamisalasse kuuluvad taotlused

Taotlus kuulub artikli 82 lõike 1 kohaldamisalasse muu hulgas järgmistel juhtudel.

— Toimeaine on erinev sool, ester, eeter, isomeer, isomeeride segu, kompleks või derivaat, mis ei erine oluliselt ohutuse või tõhususega seotud omaduste poolest.

— Ravim sisaldab erinevaid abiaineid, mis ei põhjusta olulisi erinevusi ohutuses või tõhususes.

— Erinev tootja või tootmiskoht, välja arvatud juhul, kui see põhjustab olulisi erinevusi ohutuses või tõhususes.

— Erinevused andmetes, mis on esitatud seoses müügiloataotlusega ravimi jaoks, millel on sama toimeainesisaldus ja ravimivorm (näiteks andmed bioekvivalentsuse tõendamiseks), eeldusel, et ravim ei erine oluliselt ohutuse ega tõhususe poolest.

— Peale selle ei mängi rolli asjaolu, et üks müügiloataotlus on esitatud vastavalt direktiivi 2001/83/EÜ artikli 8 lõikele 3 ja teine müügiloataotlus esitatakse lihtsustatud korra alusel (näiteks taotlus geneerilise, sarnase bioloogilise või hübriidse ravimi jaoks või teadva nõusoleku alusel) (7), kui mõlemad taotlused on seotud ravimiga, millel on sama kvalitatiivne ja kvantitatiivne toimeainesisaldus ning ravimivorm.

— Dubleeritud müügiloa taotlus võib hõlmata väiksemat arvu näidustusi või ravimivorme kui algne taotlus/müügiluba, kui see on vajalik ravimi turustamiseks liikmesriikides, kus mõni konkreetne näidustus või ravimivorm on kaitstud patendiõigusega.

Ravimi omaduste kokkuvõtete ühtlustatuse säilitamiseks peaks taotleja siiski esitama kohustuste võtmise kinnituse selle kohta, et ta suurendab dubleeritud müügiloa kohaste näidustuste/ravimivormide arvu pärast seda, kui asjaomased patendist tulenevad piirangud on kehtivuse kaotanud. Teise võimalusena võib taotleja kohustuda laskma piiratud arvu näidustuste/ravimivormidega müügiloa pärast asjaomaste patentide aegumist tühistada. Kuna ravimi omaduste kokkuvõtete ühtlustamine ELis on üks tsentraliseeritud menetluse alussambaid, ei tohiks dubleeritud müügiloa taotleja turustada asjaomast kahte näidustuste/toimeainesisalduse/ravimivormi poolest erinevat ravimit samas riigis. Kohustuste võtmise kinnitus tuleks lisada müügiloataotluse toimiku juurde.

Komisjon peab vajalikuks rõhutada, et artikli 82 lõike 1 kohaldamisalasse kuuluvate taotluste puhul võidakse müügiluba anda üksnes juhul, kui nimetatud artiklis sätestatud tingimused on täidetud. Seepärast soovitatakse võimalikel taotlejatel teavitada juhul, kui asjaomane taotlus kuulub artikli 82 lõike 1 kohaldamisalasse, Euroopa Ravimiametit (edaspidi „amet“) ja küsida kahtluse korral nõu (näiteks kui bioloogilise ravimi puhul kasutatakse erinevat tootmiskohta).

Selguse huvides märgitakse, et käesolevas dokumendis ei ole käsitletud ametilt taotletava teadusliku hindamise ulatust ega lõivudega seotud mis tahes võimalikku mõju.

3. Dubleeritud müügiloa taotluse valideerimine ametis

Müügiloataotlused, sealhulgas dubleeritud müügiloa taotlused, esitatakse ametile. Dubleeritud müügiloa taotluse valideerimiseks kontrollib amet:

— kas dubleeritud loa taotluse on esitanud sama taotleja, kes esitas dubleerimist vajava müügiloa taotluse (edaspidi „algne müügiluba/müügiloataotlus“); täiendavad selgitused on esitatud punktis 5.1;

— kas algne müügiluba on kehtiv; täiendavad selgitused on esitatud punktis 5.2. Seda nõuet ei kohaldata dubleeritud loa taotluste puhul, mis on esitatud algse müügiloataotlusega paralleelselt (st juhtudel, kus algne müügiloataotlus on veel menetlemisel);

— juhul, kui dubleeritud müügiloa taotlus on esitatud teadval nõusolekul põhineva taotlusena, kas on olemas kirjalik nõusolek viidatava toimiku omanikuks olevalt müügiloa hoidjalt, nagu on vajalik direktiivi 2001/83/EÜ artikli 10c alusel esitatud taotluse puhul; täiendavad selgitused on esitatud punktis 5.3;

— kas komisjon on andnud loa dubleeritud müügiloa taotluse esitamiseks; täiendavad selgitused on esitatud punktis 5.3.

4. Komisjoni luba dubleeritud müügiloa taotluse esitamiseks

Komisjon peab enne artikli 82 lõike 1 alusel dubleeritud müügiloa taotluse esitamiseks loa andmist veenduma, et asjaomased nõuded on täidetud. Seepärast peab komisjon kontrollima, kas:

— taotleja on „sama taotleja“, nagu on selgitatud punktis 5.1, ning

— taotlus on seoses rahvatervisega või koosturustamisega põhjendatud (vastavad kriteeriumid on esitatud käesoleva teatise lisas).

Kirjalik luba peaks sisaldama järgmist:

— dubleeritud müügiloa taotlusega seotud müügiloa hoidja nimi;

— dubleeritud müügiloa taotlusega seotud ravimi nimetus (8);

— kui põhjendus on seotud koosturustamisega, tuleks komisjonile esitada sellise koosturustamise kohta tõendid (ettevõtjate vaheline leping või kirjalik kokkulepe) vähemalt üks kuu enne seda, kui inimravimikomitee esitab dubleeritud müügiloa taotluse kohta oma arvamuse, ning

— kui dubleeritud müügiluba taotletakse põhjendusel, et teatavad ravinäidustused või ravimivormid on patendiga kaitstud, peaks taotleja esitama kohustuste võtmise kinnituse selle kohta, et ta suurendab dubleeritud müügiloa kohaste ravinäidustuste/ravimivormide arvu kohe pärast seda, kui asjaomased patendist tulenevad piirangud on kehtivuse kaotanud. Teise võimalusena võib taotleja kohustuda laskma piiratud arvu näidustuste/ravimivormidega müügiloa pärast asjaomaste patentide aegumist tühistada. Kuna ravimi omaduste kokkuvõtete ühtlustamine ELis on üks tsentraliseeritud menetluse alussambaid, ei tohiks dubleeritud müügiloa taotleja turustada asjaomast kahte näidustuste/toimeainesisalduse/ravimivormi poolest erinevat ravimit samas riigis. Kohustuste võtmise kinnitus tuleks lisada müügiloataotluse toimiku juurde.

5. Kõikide dubleeritud müügiloa taotluste puhul kontrollitavad nõuded

5.1. Sama taotleja

Amet peaks müügiloataotluse saamisel kontrollima, kas taotleja on juba esitanud asjaomase ravimi jaoks müügiloa taotluse või saanud sellise müügiloa. Kui see on nii, menetleb amet laekunud taotlust dubleeritud müügiloa taotlusena kooskõlas artikli 82 lõikega 1. Enne artikli 82 lõike 1 alusel kirjaliku loa andmist peaks ka komisjon veenduma, et dubleeritud müügiluba taotleb sama taotleja, kes taotles algset müügiluba või on selle hoidja. Kummalgi juhul võidakse taotlejal paluda esitada asjakohased tõendid.

Artikli 82 lõike 1 alusel müügiloa taotlemiseks loa saamise taotluse hindamisel tuleks kasutada:

— mõiste „sama üksus“ määratlemisel kriteeriume, mis on esitatud 1998. aasta teatises „Commission communication on the Community marketing authorisation procedures for medicinal products“, ning

— mõiste „sama taotleja“ määratlemisel kriteeriume, mis on esitatud käesoleva taotlejatele suunatud teatise punktis 2.

Konkreetselt tähendab see, et dubleeritud müügiluba saab taotleda ettevõtja, kes kuulub samasse kontserni või kes on sõlminud algse müügiloa taotlejaga asjaomase ravimi turustamiseks litsentsilepingu või muu kokkuleppe.

Stsenaarium Kuulub artikli 82 lõike 1 kohaldamisalasse? Taotleja on sama isik kui algse müügiloa taotleja. Jah Taotleja kuulub algse müügiloa taotlejaga samasse kontserni. Jah (9) Taotleja on sõltumatu ettevõtja, kes on sõlminud algse müügiloa taotlejaga kokkuleppe (litsentsilepingu või muu tuvastatava kokkuleppe) ravimi turustamiseks. Jah Taotleja on sõltumatu ettevõtja. Tal on litsentsileping selle ravimi müügiloa hoidjaga, mille jaoks dubleeritud müügiluba taotletakse, kuid mitte selle ravimi turustamiseks (näiteks on ettevõtjad A ja B sõlminud lepingu ravimi nr 1 ja ravimi nr 2 turustamiseks, ent dubleeritud müügiluba taotletakse ravimi nr 3 jaoks). Ei (10) Taotleja on sõltumatu ettevõtja, kes sõlminud kokkuleppe asjaomase ravimi müügiloa esmakordse taotluse esitanud ettevõtja andmete ostmiseks ja/või kasutamiseks. Kokkulepet ravimi turustamiseks ei ole aga sõlmitud. Ei (10)

5.2. Algne müügiluba on kehtiv

Dubleeritud müügiloa taotlus peab olema seotud algse müügiloaga, mis on jätkuvalt kehtiv. Dubleeritud müügiloa taotlust ei saa esitada seoses müügiloaga: i) mida ei ole pikendatud, ii) mis on tühistatud või peatatud või iii) mis on kaotanud kehtivuse vastavalt direktiivi 2001/83/EÜ artikli 24 lõikele 5. Amet võib paluda taotlejal esitada tõendid selle kohta, et algne müügiluba on kehtiv.

5.3. Kirjalik nõusolek teadval nõusolekul põhineva taotluse puhul

Dubleeritud müügiloa taotlusele, mis on esitatud teadval nõusolekul põhineva taotlusena kooskõlas direktiivi 2001/83/EÜ artikliga 10c, peab olema lisatud kirjalik nõusolek viidatava toimiku omanikuks olevalt müügiloa hoidjalt; see on vajalik kõikide artikli 10c alusel esitatud taotluste puhul.

5.4. Komisjoni luba dubleeritud müügiloa taotluse esitamiseks

Dubleeritud müügiluba taotlevad ettevõtjad võivad alustada taotluse esitamisele eelnevate toimingute tegemist ametiga juba enne komisjonilt artikli 82 lõike 1 kohase nõutava loa saamist. Nad peaksid siiski silmas pidama, et dubleeritud müügiluba ei saa anda, kui komisjon ei ole andnud oma kirjalikku luba enne inimravimikomitee arvamuse esitamist või kui komisjoni loas esitatud nõuded ei ole enne inimravimikomitee arvamuse esitamist täidetud.

Seepärast on väga tähtis, et taotlejad esitaksid taotluse kirjaliku loa saamiseks ja samuti mis tahes võimalikud nõutavad asjakohased andmed viivitamata ja vähemalt üks kuu enne seda, kui inimravimikomitee esitab oma arvamuse.

Ühtlasi peaksid taotlejad täitma käesoleva teatise lisa II jaos esitatud teabevormi ja esitama selle koos oma taotluskirjaga. Kõnealust vormi tuleks kasutada kõikide taotluste puhul, mis esitatakse alates 1. aprilli 2021.

(1) Euroopa Parlamendi ja nõukogu 31. märtsi 2004. aasta määrus (EÜ) nr 726/2004, milles sätestatakse liidu kord inim- ja veterinaarravimite lubade andmise ja järelevalve kohta ning millega asutatakse Euroopa ravimiamet (ELT L 136, 30.4.2004, lk 1)

(2) https://ec.europa.eu/health/sites/health/files/files/latest_news/2011_09_duplicates_note_upd_01.pdf.

(3) Määruse (EÜ) nr 726/2004 artikli 6 lõige 1.

(4) Vt punkt 5.1 allpool.

(5) EÜT C 229, 22.7.1998, lk 4. https://ec.europa.eu/health/sites/health/files/files/eudralex/vol-1/com_1998/com_1998_en.pdf.

(6) Euroopa Parlamendi ja nõukogu 6. novembri 2001. aasta direktiiv 2001/83/EÜ inimtervishoius kasutatavaid ravimeid käsitlevate ühenduse eeskirjade kohta (ELT L 311, 28.11.2001, lk 67),

(7) Direktiivi 2001/83/EÜ artiklites 10 ja 10c on osutatud lihtsustatud korra eri liikidele, mille puhul ettevõtja võib viidata teistes müügiloatoimikutes esitatud andmetele.

(8) Kui kavandatud nimetus ei ole ameti nimetuste läbivaatamise töörühma hinnangul vastuvõetav, võib kirjalikku luba vastavalt vajadusele ajakohastada.

(9) Välja arvatud juhul, kui dubleeritud müügiloa taotlus on esitatud seoses koosturustamisega (vt lisa I jao B osa).

(10) Sellist taotlust tuleb menetleda vastavalt määruse (EÜ) nr 726/2004 artiklile 6.